KOMISIJOS SPRENDIMAS
2007 m. balandžio 27 d.
dėl Bendrijos finansinės paramos skubioms kovos su paukščių gripu priemonėms Vengrijoje 2006 m.
(pranešta dokumentu Nr. C(2007) 1818)
(Tik tekstas vengrų kalba yra autentiškas)
(2007/309/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 3 straipsnio 3 dalį ir 3a straipsnio 1 dalį,
kadangi:
(1)
Sprendime 90/424/EEB nustatytos Bendrijos finansinio įnašo teikimą specialiosioms veterinarijos priemonėms, įskaitant skubias priemones, reglamentuojančios procedūros. Sprendime 90/424/EEB su pakeitimais, padarytais Sprendimu 2006/53/EB (2), numatyta Bendrijos finansinė parama valstybėms narėms, skirta padengti tam tikras išlaidas, patirtas taikant priemones paukščių gripui išnaikinti.
(2)
2006 m. Vengrijoje užfiksuota paukščių gripo protrūkių. Šios ligos atsiradimas kelia rimtą pavojų Bendrijos gyvulių populiacijai. Vengrija ėmėsi kovos su minėtais protrūkiais priemonių pagal Sprendimo 90/424/EEB 3a straipsnio 2 dalį.
(3)
Bendrijos finansinės paramos lėšos išmokamos tik tuo atveju, jei planuota veikla buvo tinkamai įgyvendinta, o kompetentingos institucijos per tam tikrus terminus pateikė Komisijai visą reikiamą informaciją.
(4)
Sprendimą 90/424/EEB iš dalies pakeitus Sprendimu 2006/53/EB, 2005 m. vasario 28 d. Komisijos reglamentas (EB) Nr. 349/2005, nustatantis Tarybos sprendime 90/424/EEB paminėtų skubių priemonių ir kampanijos prieš tam tikras gyvūnų ligas Bendrijos finansavimo taisykles (3), jau nėra taikomas paukščių gripui. Todėl šiuo sprendimu būtina aiškiai nustatyti, kad finansinė parama Vengrijai skiriama laikantis tam tikrų Reglamente (EB) Nr. 349/2005 nustatytų taisyklių.
(5)
Sprendimo 90/424/EEB 3a straipsnio 3 dalyje nustatyta, kad Komisijos finansinė parama yra 50 % valstybės narės patirtų reikalavimus atitinkančių išlaidų.
(6)
Vengrija visiškai įvykdė Sprendimo 90/424/EEB 3 straipsnio 3 dalyje ir 3a straipsnio 2 dalyje nustatytus techninius ir administracinius įsipareigojimus. 2006 m. spalio 27 d. Vengrija perdavė Komisijai informaciją apie išlaidas, patirtas dėl šio protrūkio.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Bendrijos finansinė parama
1. Bendrija gali suteikti finansinę paramą Vengrijai daliai išlaidų, patirtų šiai valstybei narei 2006 m. taikant kovos su paukščių gripu priemones, nurodytas Sprendimo 90/424/EEB 3a straipsnio 2 dalyje, padengti.
Finansinė parama yra 50 % Bendrijos reikalavimus atitinkančių patirtų išlaidų.
2. Šiame sprendime Reglamento (EB) Nr. 349/2005 2-5, 7 ir 8 straipsniai, 9 straipsnio 2, 3 ir 4 dalys bei 10 straipsnis taikomi mutatis mutandis.
2 straipsnis
Mokėjimo tvarka
Pirmoji 1 000 000 EUR dalis išmokama kaip Bendrijos finansinės paramos, numatytos 1 straipsnyje, dalis.
3 straipsnis
Adresatas
Šis sprendimas skirtas Vengrijos Respublikai.
Priimta Briuselyje, 2007 m. balandžio 27 d.